BESLUTNING [1] om protokol nr. 10 om bæredygtig forvaltning af skovens ressourcer til den fjerde Lomé-konvention som ændret ved den aftale, der blev undertegnet i Mauritius den 4. november 1995

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om bæredygtig forvaltning af skovens ressourcer, særlig den AVS-EU-beslutning, som blev vedtaget i september 1996 (Luxembourg: AVS-EU/1825/96/endel.) og Europa-Parlamentets betænkning om foranstaltningerne til fordel for de tropiske regnskove, som blev vedtaget den 15. juni 1995 (A4-0137/95),

A. der henviser til den særlige samling i FN's Generalforsamling (i juni 1997) om Agenda 21,

B. der henviser til, at protokollen om bæredygtig forvaltning af skovens ressourcer til Lomé-konventionen anfører, at EU og AVS-staterne vil koncentrere deres indsats om foranstaltninger, der fremmer en bæredygtig forvaltning af de skove, som er bestemt til produktion af tømmer, og at mindre skovaktiviteter, som gennemføres af lokalsamfundene, vil blive prioriteret højest,

C. der erkender, at udnyttelsen af tømmer hurtigt vinder stor udbredelse i det vestlige og centrale Afrika og overstiger skovtjenesternes overvågningskapacitet i talrige AVS-lande,

D. der erkender, at der så godt som ikke findes skovprojekter, som gennemføres af lokalsamfundene,

E. der er opmærksom på, at de asiatiske og europæiske virksomheder, der udnytter og køber tømmeret af talrige skovhugstvirksomheder, for nylig er begyndt at udvide deres aktiviteter i landene i det vestlige og centrale Afrika,

F. der erkender, at en række af disse virksomheder, der er oprettet for nylig, kun har begrænset erfaring med hensyn til bæredygtig skovforvaltning, hvilket navnlig skader respekten for de lokale befolkningers rettigheder, såvel i deres oprindelseslande som i andre AVS-lande,

G. der erkender, at der i øjeblikket gøres prisværdige bestræbelser i området for at etablere en virkelig bæredygtig forvaltning af skovene, bl.a. ved at man inddrager den lokale befolkning,

H. der erkender, at Forest Stewardship Council har udarbejdet generelle kriterier for en miljøvenlig forvaltning af skovene i hele verden, som er socialt gavnlig og økonomisk bæredygtig,

1. opfordrer Lomé-konventionens signatarlande og Kommissionen til at udarbejde præcise planer for gennemførelsen af punkt 3 og 4 i protokol nr. 10 til Lomé-konventionen;

2. opfordrer Kommissionen til på ny indgående at undersøge de muligheder, som de finansielle instrumenter rummer for at sikre gennemførelsen af en virksom skovstrategi;

3. opfordrer EU's medlemsstater, Kommissionen og Lomé-konventionens signatarstater til at intensivere overvågningen af og kontrollen med de europæiske og asiatiske virksomheder;

4. opfordrer Kommissionen og medlemsstaterne til at tildele flere midler til mindre skovaktiviteter, som gennemføres af lokalsamfundene, og til bæredygtige udviklingsinitiativer, som gennemføres af de afrikanske ONG'er i området;

5. opfordrer Kommissionen og medlemsstaterne til finansielt at støtte oprettelsen af organer inden for AVS-landenes skovtjenester, som giver dem rådighed over den nødvendige kapacitet til at overvåge skovvirksomhedernes aktiviteter;

6. opfordrer EU's medlemsstater, Kommissionen og Lomé-konventionens signatarstater til at træffe de nødvendige foranstaltninger til at tilskynde producenter, fabrikanter og forbrugere af tømmer til at holde fast ved de principper, som Forest Stewardship Council har udarbejdet, og derved bidrage til at fremme en virkelig bæredygtig skovforvaltning;

7. opfordrer AVS-staterne til at søge så nøjagtige oplysninger som muligt om de virksomheder, som er specialiseret i udnyttelsen af tømmer og søger at få koncessioner eller ønsker at udøve andre aktiviteter i tilknytning til skovbestanden i deres lande;

8. anmoder indtrængende EU's medlemsstater og AVS-staterne om at gøre alt hvad der står i deres magt for på den særlige samling i FN's Generalforsamling, som skal finde sted i juni 1997, at sikre, at der i den politiske erklæring, som vil blive vedtaget ved slutningen af denne samling, vil blive krævet bindende og konkrete programmer til gennemførelse af protokol nr. 10 til Lomé-konventionen;

9. pålægger sine formænd at sende denne beslutning til AVS-EF-Ministerrådet og Kommissionen.